༄༅།།ན་མ་སུ་མ་ཏི་ཀཱིརྟི་ཤྲི་བྷ་དྲཱ་ཡ།།ཐུགས་རྗེའི་བྱིན་རླབས་ཆུ་འཛིན་འཁྲིགས་པ་ལས།།འདོད་རྒུའི་དངོས་གྲུབ་ཆར་དུ་སྙིལ་མཛད་པ།།འཇམ་དབྱངས་བླ་མའི་ཞབས་ལ་གུས་བཏུད་ནས།།གང་དེའི་བསྒོམ་བཟླས་ཉམས་སུ་ལེན་ཚུལ་བྲི།།དེ་ཡང་གནས་ཁང་བྱི་དོར་བྱས་ལ་རྗེའི་སྐུ་གསུང་ཐུགས་ཀྱི་རྟེན་དགྲམ།དེའི་མདུན་དུ་དཀར་གཏོར་ཟླུམ་པོ་པད་འདབ་བཞིས་བསྐོར་བ་དང༌།བདག་མདུན་གྱི་མཆོད་པ་འབུལ་ཡུལ་གྱི་གཡས་ནས་བརྩམས་པའི་ཆུ་གཉིས་སྔོན་དུ་འགྲོ་བའི་ཉེར་སྤྱོད་རོལ་མོ་སོགས་གཤམ།རང་ཉིད་སྟན་བདེ་བ་ལ་དགེ་སེམས་ཀྱིས་འཁོད་ནས།བླ་མ་ལ་སྐྱབས་སུ་མཆིའོ།།སངས་རྒྱས་ལ་སྐྱབས་སུ་མཆིའོ།།ཆོས་ལ་སྐྱབས་སུ་མཆིའོ།།དགེ་འདུན་ལ་སྐྱབས་སུ་མཆིའོ།།ཞེས་སྐྱབས་འགྲོ་ལན་གསུམ་དང༌།སེམས་ཅན་གྱི་དོན་དུ་སངས་རྒྱས་ཀྱི་གོ་འཕང་ཐོབ་པར་བྱ།དེའི་ཕྱིར་དུ་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་བསྒོམ་བཟླས་ཟབ་མོ་ཉམས་སུ་བླང་བར་བྱའོ།།ཞེས་སེམས་བསྐྱེད་ལན་གསུམ་བྱ།རང་སྐད་ཅིག་གིས་རྗེ་བླ་མར་གསལ་བའི་ཐུགས་ཀའི་དྷཱིཿཡིག་གི་འོད་ཟེར་གྱིས་བླ་མ་དང་གཉིས་སུ་མེད་པའི་ཆོས་ཀྱི་རྒྱལ་པོ་ཙོང་ཁ་པ་ཆེན་པོ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་མདུན་གྱི་ནམ་མཁར་སྤྱན་དྲངས།ན་མོ་གུ་རུ་བྷྱཿན་མསྶུ་མ་ཏི་ཀཱིརྟི་ས་པ་རི་ཝཱ་ར་བྷྱཿཞེས་ཕྱག་བྱ།ཨོཾ་གུ་རུ་སུ་མ་ཏི་ཀཱིརྟི་ས་པ་རི་ཝཱ་ར་ཨརྒྷཾཾ་པྲ་ཏཱི་ཙྪ་ཡེ་སྭཱཧཱ།པདྱཾ་པྲ་ཏཱི་ཙྪ་ཡེ་སྭཱཧཱ།བཛྲ་པུཥྤེ།ནས།ཤཔྟ་ཨཱཿཧཱུཾ་གིས་བར་གྱིས་མཆོད།དཀོན་མཆོག་གསུམ་ལ་བདག་སྐྱབས་མཆི།།ནས།སངས་རྒྱས་བྱང་ཆུབ་ཡིད་ཀྱིས་གཟུང༌།།ཞེས་པའི་བར་ལན་གསུམ་གྱིས་རྒྱུན་བཤགས་བྱ།སེམས་ཅན་ཐམས་ཅད་བདེ་བ་དང་ལྡན་པར་གྱུར་ཅིག།སྡུག་བསྔལ་དང་བྲལ་བར་གྱུར་ཅིག།བདེ་བ་དང་མི་འབྲལ་བར་གྱུར་ཅིག།བཏང་སྙོམས་ལ་གནས་པར་གྱུར་ཅིག།ཅེས་ཚད་མེད་བཞི་བསྒོམ་ལ།ཚོགས་ཞིང་རྣམས་འོད་དམར་སེར་གྱི་རྣམ་པར་རང་གི་སྨིན་མཚམས་སུ་ཐིམ་པར་གྱུར།ཨོཾ་ཤཱུ་ནྱ་ཏས་རང་ཉིད་སྟོང་པར་སྦྱངས།སྟོང་པའི་ངང་ལས་རང་གི་གོ་སར་སེངྒེ་ཆེན་པོ་བརྒྱད་ཀྱིས་བཏེག་པའི་རིན་པོ་ཆེའི་ཁྲིའི་སྟེང་དུ་བཾ་ལས་པདྨ་དང༌།།ཨ་ལས་ཟླ་བའི་དཀྱིལ་འཁོར་གྱི་སྟེང་དུ་རང་གི་སེམས་ཉིད་དྷཱིཿཡིག་དམར་སེར་རིང་ཆ་ཚེག་དྲག་དང་བཅས་པ་ལས་རལ་གྲི་དྷཱིཿཡིག་གིས་མཚན་པ།དེ་ལས་འོད་ཟེར་འཕྲོས་དོན་གཉིས་བྱས།འདུས་ཡོངས་སུ་གྱུར་པ་ལས།རང་ཉིད་རྒྱལ་བ་ཀུན་གྱི་ངོ་བོ་ཁམས་གསུམ་ཆོས་ཀྱི་རྒྱལ་པོ་ཙོང་ཁ་པ་ཆེན་པོ་སྐུ་མདོག་དཀར་གསལ་ཞལ་གཅིག་ཕྱག་གཉིས་པ།སྐུ་ལ་ཆོས་གོས་ངུར་སྨྲིག་གི་མདོག་ཅན་གསུམ་མཛེས་པར་གསོལ་ཞིང༌།དབུ་ལ་གསེར་གྱི་མདོག་ཅན་གྱི་པན་ཞྭ་སྣེ་རིང་གསོལ་བ།ཞལ་གྱི་དཀྱིལ་འཁོར་ལྷག་པར་འཛུམ་ཞིང་ཟླ་བའི་དཀྱིལ་འཁོར་ཉ་ཡོངས་སུ་གང་བ་ལྟ་བུ།ཕྱག་གཉིས་ཐུགས་ཀར་ཆོས་འཁོར་གྱི་ཕྱག་རྒྱ་མཛད་པའི་མཐེབ་མཛུབ་ཀྱིས་ཨུཏྤལའི་ཡུ་བ་གཟུང་བའི་མེ་ཏོག་སྙན་གཡས་གཡོན་གྱི་ཐད་དུ་ཁ་ཕྱེ་བའི་གཡས་ཀྱི་སྟེང་དུ་ཤེས་རབ་ཀྱི་རལ་གྲི་དང༌།གཡོན་གྱི་སྟེང་དུ་ཤེར་ཕྱིན་གྱི་གླེགས་བམ་བསྣམས་པ།མཚན་དཔེས་མཛེས་ཤིང་དྭངས་གསལ་འོད་ཀྱི་རང་བཞིན་ཅན།སྐུ་ལས་སྐྱེས་པའི་འོད་ཀྱི་ཕུང་པོའི་དཀྱིལ་ན་ཞབས་གཉིས་རྡོ་རྗེ་སྐྱིལ་ཀྲུང་གིས་བཞུགས་པའི་སྤྱི་བོར་ཨོཾ་དཀར་པོ།མགྲིན་པར་ཨཱཿདམར་པོ།ཐུགས་ཀར་དྷཱིཿདམར་སེར་ཧཱུཾ་སྔོན་པོས་མཚན་པ།ཐུགས་ཀའི་ཧཱུཾ་ལས་འོད་ཟེར་འཕྲོས་པས་དགའ་ལྡན་ཆོས་ཀྱི་ཕོ་བྲང་ནས་ཆོས་ཀྱི་རྒྱལ་པོ་ཙོང་ཁ་པ་ཆེན་པོ་སྤྱན་དྲངས།ཛཿཧཱུཾ་བཾ་ཧོཿརང་དང་གཉིས་སུ་མེད་པར་གྱུར།བདག་བསྐྱེད་ཀྱི་མཆོད་པ་རྣམས།ཨོཾ་བཛྲ་ཨ་མྲྀ་ཏས་བསངས།སྭ་བྷཱ་ཝས་སྦྱངས།སྟོང་པའི་ངང་ལས་བྷྲཱུཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཨོཾ་འོད་དུ་ཞུ་བ་ལས་བྱུང་བའི་མཆོད་པ་རྣམས་ཕུལ་དུ་བྱུང་བའི་ལྷ་རྫས་སུ་གྱུར།ཨོཾ་ཨཱཿཧཱུཾ།ལན་གསུམ།ཨོཾ་གུ་རུ་སུ་མ་ཏི་ཀཱིརྟི་ཨརྒྷཾ་ནས་ཤཔྟ་ཨཱཿཧཱུཾ་གི་བར་གྱིས་མཆོད།རྣམ་དག་གངས་རིའི་འཕྲེང་བས་ཡོངས་བསྐོར་བའི།།ཕྱོགས་འདིར་བདག་ཅག་མགོན་མེད་རྣམས་ཀྱི་མགོན།།བློ་དམན་བསམ་པའི་ངོ་དང་འཚམས་པའི་སྐུ།།སྟོན་མཛད་བླ་མ་མཆོག་ལ་བདག་ཕྱག་འཚལ།།ཞེས་བསྟོད།རང་གི་ཐུགས་ཀར་ཟླ་བའི་དཀྱིལ་འཁོར་གྱི་དབུས་སུ་དྷཱིཿཡིག་གི་མཐར་དམིགས་བརྩེ་མའི་འཕྲེང་བས་བསྐོར་བ་ལས་འོད་ཟེར་འཕྲོས།རྒྱལ་བ་སྲས་དང་བཅས་པ་མཆོད།སེམས་ཅན་ཐམས་ཅད་རྗེ་བླ་མའི་གོ་འཕང་ལ་བཀོད།དེ་རྣམས་ཀྱི་བྱིན་རླབས་ནུས་མཐུ་ཐམས་ཅད་རྗེ་བླ་མའི་སྐུ་དང༌།གསུང་དམིགས་བརྩེ་མ་དང༌།ཐུགས་ཕྱག་མཚན་དང༌།བདུད་རྩི་འོད་ཟེར་སོགས་ཀྱི་རྣམ་པར་བསྡུས་ཏེ་ས་བོན་དམིགས་བརྩེ་མ་དང་བཅས་པ་ལ་ཐིམ་པས།བདག་ཉིད་རྒྱལ་བ་ཀུན་གྱི་མཁྱེན་བརྩེ་ནུས་གསུམ་གཅིག་ཏུ་བསྡུས་པའི་ངོ་བོར་གྱུར་པར་བསམ་ལ།དམིགས་མེད་བརྩེ་བའི་གཏེར་ཆེན་སྤྱན་རས་གཟིགས།།དྲི་མེད་མཁྱེན་པའི་དབང་པོ་འཇམ་པའི་དབྱངས།།བདུད་དཔུང་མ་ལུས་འཇོམས་མཛད་གསང་བའི་བདག།གངས་ཅན་མཁས་པའི་གཙུག་རྒྱན་ཙོང་ཁ་པ།།བློ་བཟང་གྲགས་པའི་ཞབས་ལ་གསོལ་བ་འདེབས།།ཞེས་བཟླ་བ་ནི་སྤྱིའི་དམིགས་པ་ཙམ་དང༌།ས་བོན་སྔགས་འཕྲེང་འོད་ཟེར་དཀར་པོ་འཕྲོ་བ་ལས་ལྷ་མོ་དཀར་མོ་བདུད་རྩི་དཀར་པོས་གང་བའི་བུམ་པ་ཐོགས་པ་སྤྲོས་པས་དྷཱིཿཡིག་གི་མདུན་དུ་ཟླ་བ་དཀར་པོ་ལ་གནས་པའི་བསྒྲུབ་བྱ་ལ་ཁྲུས་བྱས་པས་ནད་གདོན་སྡིག་སྒྲིབ་ཐམས་ཅད་དག་ནས་ལུས་ཤེལ་གོང་ཕྱིས་པ་ལྟར་གྱུར་པར་བསམ་པ་ནི་ཞི་བ་དང༌།གཞན་སྔར་ལྟར་ལ་འོད་ཟེར་ལྷ་མོ་བདུད་རྩི་བུམ་པ་རྣམས་སེར་པོ།ཟླ་གདན་སེར་པོ་ལ་གནས་པའི་བསྒྲུབ་བྱ་ལ་ཁྲུས་བྱས་པས་ལུས་ཀྱི་ནང་བདུད་རྩི་སེར་པོས་གང་བས་ཚེ་བསོད་ཤེས་རབ་སོགས་རྒྱས་པར་བསམ་པ་ནི་རྒྱས་པ་དང༌།ས་བོན་སྔགས་འཕྲེང་འོད་ཟེར་དམར་པོ་འཕྲོ་བ་ལས་ལྷ་མོ་དམར་མོ་ལྕགས་ཀྱུ་དང་ཞགས་པ་ཐོགས་པ་སྤྲོས་པས་དབང་དུ་བྱ་རྒྱུའི་མགྲིན་པ་ནས་ཞགས་པས་བཅིངས།ཕོའི་སྙིང་ག་དང་མོའི་སྐྱེ་གནས་ནས་ལྕགས་ཀྱུས་བཟུང་སྟེ་བཀུག་ནས་རང་དང་སྦྱིན་བདག་གི་རྐང་པའི་དྲུང་དུ་དྲན་པ་ཉམས་ཤིང་འགྱེལ་ཏེ་དབང་དུ་འདུས་པར་བསམ་པ་ནི་དབང་དང༌།ས་བོན་སྔགས་འཕྲེང་འོད་ཟེར་ནག་པོ་འཕྲོ་བ་ལས་མཚོན་ཆ་སྣ་ཚོགས་པ་ཐོགས་ཤིང་སྐུ་ལས་མེ་དཔུང་འབར་བ།ཞལ་ནས་འཇིགས་པའི་ང་རོ་དུ་མ་སྒྲོག་པའི་ཁྲོ་བོ་དཔག་ཏུ་མེད་པ་སྤྲོས་པས་གནོད་བྱེད་དགྲ་བགེགས་ཐམས་ཅད་ཚར་བཅད་པར་བསམ་པ་ནི་དྲག་པོ་སྟེ་གཞན་ཡང་གང་ལ་གང་དགོས་ཀྱི་དམིགས་པའི་བསྒྱུར་ཚུལ་ཤེས་པར་བྱ་ཞིང་བསྙེན་ཚད་ནི་འབུམ་ཕྲག་གཅིག་དང་གསུམ་ལ་སོགས་པའོ།།དེ་ནས་མདུན་བསྐྱེད་ཀྱི་མཆོད་པ་སྔར་བཞིན་བྱིན་གྱིས་བརླབས་ལ།གཏོར་མ།ཨ་མྲྀ་ཏས་བསངས།སྭབྷཱ་ཝས་སྦྱངས།སྟོང་པའི་ངང་ལས་བྷྲཱུཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ་ཨོཾ་ལས་གཏོར་མ་ཕུལ་དུ་བྱུང་བའི་ལྷ་རྫས་སུ་གྱུར།ཨོཾ་ཨཱཿཧཱུཾ།ལན་གསུམ་གྱིས་བྱིན་གྱིས་བརླབས།རང་གི་ཐུགས་ཀའི་ས་བོན་ལས་འོད་ཟེར་འཕྲོས་པས་ཆོས་ཀྱི་རྒྱལ་པོ་ཙོང་ཁ་པ་ཆེན་པོ་ལ་སངས་རྒྱས་དང་བྱང་ཆུབ་སེམས་པའི་ཚོགས་ཀྱིས་བསྐོར་བ་མདུན་གྱི་ནམ་མཁར་སྤྱན་དྲངས།ལྗགས་འོད་ཟེར་གྱི་སྦུ་གུས་གཏོར་མའི་བཅུད་དྲངས་ཏེ་གསོལ་བར་གྱུར།ཨོཾ་གུ་རུ་སུ་མ་ཏི་ཀཱིརྟི་ས་པ་རི་ཝཱ་ར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི།ལན་གསུམ་གྱིས་ཕུལ།སྔར་ལྟར་མཆོད་ཅིང་བསྟོད་ལ།ཁམས་གསུམ་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་ལྷ་ཚོགས་རྣམས་ཀྱིས་བདག་ཅག་དཔོན་སློབ་འཁོར་དང་བཅས་པ་རྣམས་ཀྱི་འགལ་རྐྱེན་བར་ཆད་མི་མཐུན་པའི་ཕྱོགས་ཐམས་ཅད་ཞི་ཞིང་མཐུན་རྐྱེན་ལེགས་ཚོགས་ཐམས་ཅད་ཡིད་བཞིན་དུ་འགྲུབ་པར་བྱིན་གྱིས་བརླབ་ཏུ་གསོལ།ཞེས་གསོལ་བ་གདབ།ཨོཾ་བཛྲ་སཏྭ་ཨཱཿལན་གསུམ།མ་རྙེད་ཡོངས་སུ་མ་ཤེས་དང༌།།ཞེས་སོགས་ཀྱིས་བཟོད་པར་གསོལ།ཨོཾ་བཛྲ་ས་མ་ཡ་ཛཿགཏོར་མགྲོན་གྱི་ལྷ་ཚོགས་རྣམས་ཆོས་ཀྱི་རྒྱལ་པོ་ཙོང་ཁ་པ་ཆེན་པོ་ལ་ཐིམ།དེ་ཉིད་མཐེབ་སོར་ཙམ་དུ་གྱུར་བ་རང་གི་ཚངས་བུག་ནས་དབུ་མའི་ལམ་བརྒྱུད་དེ་སྙིང་པདྨ་འདབ་བརྒྱད་ཀྱི་ལྟེ་བར་ཟླ་གདན་ལ་བཞུགས།པད་འདབ་ཁ་ཟུམ་པའི་ནང་འོད་ཟེར་ལྔའི་ཞལ་ཞལ་དང༌།ཕྱི་དམིགས་བརྩེ་མའི་འཕྲེང་བས་བཅིངས་ནས་བརྟན་པར་གྱུར།ཅེས་བསམ་ལ།དགེ་བ་འདི་ཡིས་མྱུར་དུ་བདག།བློ་བཟང་གྲགས་པ་འགྲུབ་གྱུར་ནས།།ཞེས་སོགས་དང༌།དེང་ནས་སྐྱེ་ཞིང་སྐྱེ་བ་ཐམས་ཅད་དུ།།རྗེ་བཙུན་བླ་མ་བློ་བཟང་གྲགས་པ་དང༌།།མི་འབྲལ་རྒྱལ་བའི་ཆོས་ཚུལ་ཀུན་བཟུངས་ནས།།བསྟན་དང་འགྲོ་བའི་དོན་ཆེན་ལྷུར་ལེན་ཤོག།ཅེས་དང༌།སྡེ་སྣོད་གསུམ་དང་རྒྱུད་སྡེ་རྣམ་པ་བཞི།།ཞེས་སོགས་ཀྱིས་བསྔོ་སྨོན་ཤིས་བརྗོད་རྣམས་བྱའོ།།རྗེ་ཙོང་ཁ་པའི་དྲ་བ།